Ҳазлацәажәаша ҳамоуп: Занҭариеи Коӷониеи аспорт аҿы аихьӡарақәеи ауадаҩрақәеи ирызкны
Иамоума ҳтәылаҿы аспорт аҿиара, иарбан хкқәоу еиҳарак аԥыжәара зго, насгьы иҟоума аспортсменцәа ацхыраара рызҭо аспонсорцәа, абарҭи егьырҭи азҵаарақәа ирылацәажәан Sputnik арадиостудиаҿы. Адырраҭара иасасцәан – аспорти аҿари рзы аҳәынҭқарратә еилакы аспорт аҟәша аиҳабы Жанна Занҭариаԥҳаи, арадио Sputnik аспорттә дырраҭара амҩаԥгаҩ Лаша Коӷониеи.
Жанна Занҭариаԥҳа арадиоефир аҿы илҳәеит, аибашьра ашьҭахь аспорт ҿыц аҿиара ишалагаз, уаанӡа иҟаз аихьӡарақәа зегьы хыбгалан:ҿыц ииуан аспортсменцәеи урҭ аҽазыҟаҵарақәа ахьымҩаԥыргоз адәқәеи. Денис Царгәыши, аишьцәа Џьынџьалааи, Ален Аҩӡбеи рыӡбахә азгәаҭо Занҭариаԥҳа илҳәеит, - ҳазлаҽхәаша аспортсменцәа дуқәа шыҟоу.
Аспорт азы аспециалист илҳәеит, сынтәа Аԥсны аҩнуҵҟеи уи анҭыҵи аицлабрақәа рымҩаԥгаразы ишазоужьу 20 млн мааҭ. Араионқәа рҟны иҟоу аспорттә ҟәшақәа ирзоужьыз ахьмаҷыз аҟнытә, урҭ рнапхгаҩцәа ацхырааразы аҳәара ҟарҵон аҳәынҭқарратә еилакы ахь. Ус еиԥш ҟамларцаз, араионқәа рҿы аспорт ахырхарҭахь еиҳаны аԥара азоужьлазар бзиан, ҳәа азгәалҭеит аиҿцәажәараҿы Занҭариаԥҳа.
Адунеи аҿы аспорт аԥсы ҭоуп аспонсорцәа рыбзоурала, убри аан аҳәынҭқарра алагала маҷум, ҳәа инаҵшьны иазгәеиҭеит Лаша Коӷониа.
Аԥсны аспорт ганкахьала аспонсорцәа шамоугьы, аҳәынҭқарреи, аҳәынҭқарратә усбарҭақәеи рыцхыраара маҷым, аҳәара аныҟаҳҵалак, еснагь адгылара ҳауеит ҳәа лҳәеит арадиоефир аҿы Занҭариаԥҳа.
Аспорт аҿиареи, аспортсменцәа реиҵааӡареи атәылазы ҵакыс иамоуи, уи финансла адгылара аҭара шхымԥадатәиуи рзы асасцәа ргәаанагара шәаҳар шәылшоит аудиофаил аҿы.